Nickelodeon

„Nickelodeon“ (trumpiau – Nick) – JAV kabelinės televizijos kanalas, orientuotas į vaikus ir paauglius. Jis buvo įkurtas 1979 m. balandžio 1 d., šiuo metu priklauso „ViacomCBS“ kompanijai. Kanalo programa daugiausia skirta 2–17 m. amžiaus žiūrovams, dalis turinio skirta visai šeimai.

Kanalo būstinė yra Niujorke, Jungtinėse Valstijose. Kanalas yra transliuojamas visame pasaulyje daugiau nei 50 skirtingų šalių.

Istorija 
Kanalo istorija siekia 1977 m., kai tų metų gruodžio 9 d. Kolumbe, Ohajuje, buvo įkurtas vaikams skirtas kanalas pavadinimu „The Pinwheel Network“. 1979 m. balandžio 1 d. kanalas buvo pervadintas į „Nickelodeon“ ir nuo tada tai yra laikoma oficialia kanalo įkūrimo data. Iš pradžių televizijos tinklas nebuvo komercinis ir tokiu išliko iki 1984 m. „Nickelodeon“, kartu su seseriniais kanalais MTV ir VH1, 1986 m. buvo parduotas kompanijai „Viacom“.

Nuo pat įkūrimo kanalo logotipas keitėsi ne vieną kartą. Žymusis oranžinis logotipas pradėtas naudoti nuo 1985 m., nuo tada jis keitėsi keletą kartų, o dabartinė versija įsigalėjo nuo 2009 m.

Kanalai 
 Nick at Nite (dažnai stilizuojamas kaip nick@nite) – vėlai vakare ir naktį transliuojama pagrindinio „Nickelodeon“ kanalo programinis blokas. „Nick at Nite“ kartais įvardijamas kaip atskiras kanalas, nors iš tiesų yra tik jo dalis. Įkurtas 1985 m. liepos 1 d., orientuotas į suaugusių ar vyresnio amžiaus paauglių auditoriją. Rodoma daugiausiai įvairios šešto ir septinto dešimtmečio situacijų komedijos, taip pat įvairūs filmai. Kitaip nei kitos naktį transliuojamos programos, per „Nick at Nite“ rodomi serialai ir filmai nėra vulgarūs, stengiamasi rodyti kuo mažiau smurto.

Dukteriniai kanalai 
 Nick Jr. (dažnai stilizuojamas kaip nick jr.) – kabelinės televizijos kanalas, daugiausiai orientuotas į ikimokyklinio amžiaus (2–6 m.) vaikų auditoriją. Iš pradžių buvo vadinamas „Noggin“, kaip „Nickelodeon“ kanalo dalis įkurtas 1999 m., o 2007 m. – kaip visiškai atskiras kanalas. Nuo 2009 m. rugsėjo 28 d. įgavo „Nick Jr.“ pavadinimą. Rodoma mažiems vaikams skirti serialai ir įvairios programos, daugiausiai mokomojo pobūdžio, įskaitant garsius serialus „Dora the Explorer“ ir „Go, Diego, Go!“.

 TeenNick (dažnai stilizuojamas kaip teennick) – į mokyklinio amžiaus vaikų (11–19 m.) auditoriją orientuotas kabelinės televizijos kanalas. Iš pradžių buvo vadinamas „The N“, kaip „Noggin“ kanalo dalis įkurtas 2002 m. balandžio 1 d., nuo 2007 m. – kaip visai atskiras kanalas. 2009 m. pervadintas į „TeenNick“. Kanalu yra kartojami įvairūs per „Nickelodeon“ rodomi/rodyti serialai ir animaciniai filmai. Anksčiau buvo transliuojami ir specialiai „TeenNick“ sukurti serialai, daugiausiai „The N“ laikais.

 Nicktoons (dažnai stilizuojamas kaip nicktoons) – į jaunesnio amžiaus žiūrovus orientuotas kanalas, dukterinis „Nickelodeon“ kanalas. Įkurtas 2002 m. gegužės 1 d. Nuo įkūrimo kanalo pavadinimas keitėsi keletą kartų – iš pradžių buvo „Nick Toons TV“, vėliau, nuo 2003 iki 2005 m., buvo vadinamas „Nicktoons“, po to – „Nicktoons Network“. 2009 m. sugrįžta prie ankstesnio pavadinimo, o kartu pasirodė ir naujas logotipas. Kanalu pertransliuojamos daugiausiai pagrindiniu „Nickelodeon“ kanalu rodyti/rodomi animaciniai serialai, taip pat transliuojami ir specialiai „Nicktoons“ kanalui sukurti serialai. Pastaraisiais metais vis dažniau rodomos ir įvairios neanimacinės situacijų komedijos ir dramos.

 TV Land (dažnai stilizuojamas kaip TVland) – kabelinės televizijos kanalas, orientuotas į įvairaus amžiaus žiūrovus. Įkurtas 1996 m. balandžio 29 d. Nuo pat kanalo įkūrimo per jį rodomų programų stilius drastiškai keitėsi keletą kartų. Iš pradžių kanalu buvo transliuojami įvairiausių laikotarpių šou, serialai, vesternai. Vėliau nuspręsta pritraukti kuo jaunesnio amžiaus žiūrovų, pradėta transliuoti įvairūs originalūs serialai, kuriami specialiai „TV Land“, o senoji programa rodoma tik tam tikru laiku.

Programos 
„Nickelodeon“ kanalu daugiausiai transliuojami įvairūs animaciniai serialai, situacijų komedijos ir draminiai serialai, vaikams skirtos muilo operos, televizijos filmai, žaidimų laidos, realybės šou ir įvairių kitų tipų televizijos programos. Visa produkcija skirta jaunesnio amžiaus žiūrovams, griežtai atsisakoma rodyti sumurtą ir prievartą. Visa, kas yra rodoma per „Nickelodeon“ ir jos dukterinius kanalus, yra originali produkcija, sukurta būtent pagal šio kanalo pageidavimus.

Žymesnės per „Nickelodeon“ rodomos arba anksčiau rodytos programos:

Animaciniai serialai 

 „Rugrats“ (rodyta 1991 m. rugpjūčio 11 d. – 2004 m. birželio 8 d.) – trylika metų rodytas animacinis serialas apie grupę mažamečių vaikų ir jų kasdienius nuotykius. Turi žvaigždę Holivudo šlovės alėjoje. Per devynis sezonus eteryje parodytos 173 serijos, iki „SpongeBob SquarePants“ buvo ilgiausiai rodytas animacinis serialas. „Rugrats“ yra susilaukęs 20 įvairiausių apdovanojimų, įskaitant keturis „Emmy“. Yra išleisti trys filmai, įvairūs video žaidimai, komiksai ir kita.
 „SpongeBob SquarePants“ (rodoma nuo 1999 m. gegužės 1 d.) – seniausiai per „Nickelodeon“ rodomas animacinis serialas apie Kempiniuką ir jo nuotykius povandeniniame pasaulyje. Serialas pasaulyje susilaukė neregėto populiarumo, 2013 m. vasarą iš viso buvo parodyta daugiau nei 180 serijų. Bendrai serialas kanalui yra atnešęs 8 mlrd. JAV dolerių pelno. 2004 m. kinuose buvo parodytas filmas, po animacinio filmo sėkmės šiuo metu yra planų kurti ir antrą dalį.

 „The Fairly OddParents“ (rodoma nuo 2001 m. kovo 30 d.) – trečias ilgiausiai „Nickelodeon“ kanalu rodomas animacinis serialas apie dešimtmetį berniuką Timį Ternerį ir du jį globojančius krikštatėvius-fėjas Vandą ir Kosmą, kurie pildo kiekvieną mažamečio norą ar užgaidą. Yra išleisti devyni televizijos filmai. Serialas laimėjęs tris „Emmy“ apdvanojimus. 2013 m. vasarą buvo parodyta iš viso 131 serija, 2005 m. serialas buvo nutrauktas, po to pradėtas rodyti vėl.
 „Avatar: The Last Airbender“ (rodyta 2005 m. vasario 21 d. – 2008 m. liepos 19 d.) – tris sezonus rodytas animacinis serialas apie išskirtinių gebėjimų turintį dvylikametį berniuką Angą ir jo draugus. Serialas susilaukė didelės sėkmės, buvo itin gerai įvertintas tarp televizijos kritikų bei žiūrovų, pasiekė itin aukštus reitingus. 2010 m. buvo išleistas (neanimacinis) kino filmas. 2012 m. tuo pačiu kanalu pradėtas rodyti serialo pratęsimas pavadinimu „The Legend of Korra“.
 „The Penguins of Madagascar“ (rodoma nuo 2008 m. lapkričio 29 d.) – kompiuterinės animacijos filmas apie penkių pingvinų nuotykius Manhatane (Niujorke) esančiame zoologijos sode. Serialas pradėtas kurti po filmo „Madagaskaras“ sėkmės. Animacinis filmas susilaukė pripažinimo tarp kritikų, buvo nominuotas keliolikai „Emmy“ apdovanojimų. Tai pirmasis serialas, sukurtas bendradarbiaujant su „DreamWorks Animation“ kompanija. Yra išleisti keli kompiuteriniai žaidimai.

Situacijų komedijos 

 „Drake & Josh“ (rodyta 2004 m. sausio 11 d. – 2007 m. rugsėjo 16 d.) – viena labiausiai nusisekusių kanalo komedijų apie du vaikinus paauglius Josh ir Drake, kurie yra netikri broliai ir labai skirtingų charakterių. Per keturis sezonus parodyta daugiau nei 60 serijų. Yra išleistas serialo garso takelis, keli video žaidimai. Parodyti trys televizijos filmai. Serialas buvo gerai įvertintas tarp kritikų, padėjo išgarsėti aktorei Miranda Cosgrove, kuri vėliau gavo vaidmenį seriale „iCarly“.
 „Zoey 101“ (rodyta 2005 m. sausio 9 d. – 2008 m. gegužės 2 d.) – komedija apie merginą Zoey Brooks ir jos draugus, kurie visi gyvena ir mokosi privačioje „Pacific Coast“ akademijoje Kalifornijoje. Pagrindinį vaidmenį seriale atliko Britney Spears sesuo Jamie Lynn. Nominuotas „Emmy“ apdovanojimui. Vienas brangiausių kanalo serialų. Serialas vėliau susilaukė labai aukštų reitingų, tačiau kritikai komediją vertino labai neigiamai. Parodyti keturi sezonai.

 „iCarly“ (rodyta 2007 m. rugsėjo 8 d. – 2012 m. lapkričio 23 d.) – situacijų komedija apie merginą Carly, kuri, kartu su savo draugais, kuria savo internetinį šou. Serialas susilaukė itin aukštų reitingų, pagrindinė serialo aktorė Miranda Cosgrove tapo viena geriausiai apmokamų paauglių aktorių visoje Amerikoje. Yra išleisti keli kompiuteriniai žaidimai ir serialo garso takelis, sukurtas daug populiarumo sulaukęs tinklalapis. Per septynis „iCarly“ sezonus parodyta daugiau nei 100 serijų.
 „Victorious“ (rodyta 2010 m. kovo 27 d. – 2013 m. vasario 2 d.) – „Nickelodeon“ kanalu rodyta situacijų komedija apie merginą Tori ir jos draugus, kurie visi mokosi toje pačioje mokykloje „Hollywood Arts“ Kalifornijoje. Serialas yra muzikinis, išleisti trys albumai. Keturis kartus nominuotas „Emmy“ apdovanojimui. Po keturių sezonų (parodžius beveik 60 serijų) serialas dėl nežinomų priežasčių buvo netikėtai nutrauktas, nors ir „Victorious“ buvo vienas žiūrimiausių paauglių serialų.
 „House of Anubis“ (rodyta 2011 m. sausio 1 d. – 2013 balandžio 11 d.) – paslapčių ir nuotykių kupinas paauglių serialas „House of Anubis“ pasakoja itin įdomią istoriją apie merginą vardu Nina, kuri atvyksta į naują mokyklą Didžiojoje Britanijoje tą pačią dieną kai populiari mergina Džoja per prievarta yra išvežta ir panaikinama iš visos mokyklos istorijos. Tačiau jos draugė Patricia nepasiduoda ir daro viską kas jai šauna į galvą, kad tik pavyktų sužinoti kas nutiko jos geriausiai draugei. Manydama, jog visa tai yra Ninos kaltė, ji ją užrakina apleistoje mokyklos palėpėje, kur Nina atranda didžiausias tų namų paslaptis. Kelis kartus laimėjęs „Grammy“ apdovanojimą bei surinkęs milijonus žiūrovų dėmesio, egyptologijos istorija paremtas šou sudaro 190 dvidešimt minučių trukmės serijų ir paskirstomas į tris šou sezonus bei mokslo pabaigimų šventę pristatantį televizijos filmą „Touchstone of Ra“. Yra išleista daug kompiuterinių serialo žaidimų, knygų bei diskų.
 „Sam & Cat“ (rodoma nuo 2013 m. birželio 8 d.) – situacijų komedija apie dvi charizmatiškas merginas ir jų nuotykius dirbant auklėmis. Pagrindinius vaidmenis seriale atlieka aktorės Ariana Grande (vaidina Cat iš serialo „Victorious“) ir Jennette McCurdy (vaidina Sam iš serialo „iCarly“). Pirmosios „Sam & Cat“ serijos buvo gerai įvertintos, pasiekė aukštus reitingus, todėl kanalo prodiuseriai iš karto užsakė mažiausiai 40 serijų. Dėl „Nickelodeon“ padarytų sprendimų ir seksualių Jennette McCurdy nuotraukų paviešinimo, gan daug peržiūrų sulaukusio serialo produkcija buvo atšaukta.

Kitos programos 
 „Figure It Out“ (rodoma nuo 1997 m. liepos 7 d.) – vaikams skirtas žaidimų šou. Rodytas keturis sezonus 1997–1999 m., vėliau atkurtas 2012 m. Laidos esmė – vaikai su specialiais gebėjimais ir talentais kaip varžovai rungiasi laidoje, o joje dalyvaujančios įžymybės (iš kanalo serialų) bando iš anksto nuspėti frazę, apibūdinančią talentą. Laidą veda Jeff Sutphen. Šou yra nusisekęs, buvo rodomos kelios kitos šiek tiek pakeistu formatu laidos.
 „Nickelodeon Kids' Choice Awards“ (rodoma nuo 1988 m. balandžio 18 d.) – seniausi Amerikos apdovanojimai, kurių laimėtojus renka vaikai. Egzistuoja keliasdešimt kategorijų, įskaitant pasiekimus muzikoje, televizijoje, kine ir t. t. Rodomi kiekvienais metais. Prestižiniai apdovanojimai, sulaukiantys ypatingai daug dėmesio ir pritraukiantys įvairių pasaulinio lygio žvaigždžių. Laimėtojai renkami internetu. Daugiausiai apdovanojimų (10) yra gavęs aktorius Will Smith.

Išnašos

Šaltiniai

Nuorodos 
 Oficiali svetainė

JAV televizijos kanalai